google/wiki40b huggingface dataset:
Packie Bonner

Klubbkarriere

Bonner begynte sin spillerkarriere hos den engelske klubben Leicester City i 1975. Han var målvakt for Leicester under FA Youth-cup, hvor han vakte oppmerksomhet hos den skotske storklubben Celtic. I mai 1978 signerte han under på en seniorkontrakt med Celtic, og ble tilfeldigvis også manager Jock Steins siste signering før han forlot klubben. For Celtic spilte han over 640 kamper tilsammen fram til 1995, hvor 483 av disse var seriekamper. 
Totalt var Bonner med på å vinne fire seriemesterskap, tre cupmesterskap og én ligacuptittel. Hans siste kamp for Celtic kom i cupfinalen i 1995 under ledelse av Tommy Burns. Etter dette hadde han kortere opphold hos Kilmarnock og Reading, men uten å få spille noen seriekamper for disse.

Internasjonal karriere

Bonner fikk sin landslagsdebut for Irland i en vennskapskamp mot Polen i mai 1981. Han ble tatt ut i troppen til EM i fotball 1988 av landslagstrener Jack Charlton etter å ha spilt flesteparten av Irlands kvalifiseringskamper. Under mesterskapet spilte han alle Irlands kamper, inkludert lagets 1–0-seier over England. Bonner spilte også alle Irlands kvalifiseringskamper til VM i fotball 1990, hvor han kun slapp inn to baklengsmål på åtte kamper. I mesterskapet reddet han et straffespark fra Daniel Timofte i kampen mot Romania, og var ellers en sterk bidragsyter til at Irland tok seg frem til kvartfinale mot Italia, hvor Irland røk ut av mesterskapet etter tap 0–1.
Han spilte også alle landets kvalifiseringskamper til EM i fotball 1992, hvor Irland ikke klarte å kvalifisere seg på grunn av tap mot England og uavgjortresultat mot Polen. Bonner var også en del av Irlands kvalifisering til VM i fotball 1994, og spilte samtlige tolv kamper. I sluttspillet vant Irland først over Italia, men tapte for Mexico og spilte uavgjort mot Norge. I mellomspillskampen mot Nederland slapp Bonner inn et tilsynelatende enkelt skuddforsøk fra Wim Jonk, som på mange måter ble avgjørende til at Irland røk ut av turneringen. Under kvalifiseringen til EM i fotball 1996 ble Bonner erstattet som førstemålvakt av Alan Kelly og mistet etter dette plassen på landslaget. Totalt fikk Bonner 80 landskamper for Irland.
Mount Trail

Mount Trail er et fjell i nordøstsiden av Austerbreen, ved bunnen av Amundsen Bay i Enderby Land. Det ble kartlagt etter flyfoto tatt av ANARE (Australian National Antarctic Research Expeditions) i 1956 og navngitt av Australian Antarctic Names and Medals Committee (ANCA) etter D.S. Trail, en geolog ved Mawson-stasjonen i 1961.
Lime

Opprinnelse

Limefrukten var kjent i Europa allerede på 1400-tallet. Den er rik på C-vitamin, og i gammel tid var det vanlig at britiske sjømenn fikk en daglig rasjon limesaft for å unngå sykdommen skjørbuk.
Limetreet kan bli opptil fem meter høyt og får små, hvite blomster. Fruktene er vanligvis runde og mellom 3 og 6 cm i diameter. Fargen er grønn eller gulaktig, og fruktkjøttet er som regel surt/bittert.

Bruksområde

Med sin bitre smak er lime vanligvis ikke god å spise naturell.
Saften av lime er fin å bruke i supper, særlig fisk- og skalldyrsupper, og i de fleste typer sauser, marinader og dressinger. Det høye syreinnholdet gjør at limejuicen konserverer de varene den kommer i kontakt med. Fisk og kjøtt som marineres i lime blir mer saftig etter varmebehandling. Det utnyttes i matretter i kategorien ceviche, det vil si fisk eller skalldyr "kokt" i lime. Ellers kan den brukes med tequila og salt.

Oppbevaring

Lime har lang holdbarhetstid og oppbevares best ved 8–12 °C, men trenger ikke å oppbevares i kjøleskap.
Skallet til limefrukten har en kraftig grønn farge, og med mindre det er utsatt for skade har det en fast konsistens. Det kan være gule områder, særlig rundt stilkfestet, men det har ingen betydning for kvaliteten på fruktkjøttet.
Lime blir også brukt i parfyme, aromaterapi- og hudpleieprodukter.

Næringsinnhold

Lime er sitronens lillebror og er svært rik på vitamin C. I tillegg inneholder den mye flavonolglykosider, en gruppe potente beskyttelsesstoffer.
Fuesslinia

Utseende

En middelsstor (ca. 14 millimeter) praktbille.
Pronotum var firkantet, mer enn dobbelt så bredt som langt, dekkvingene tilspissede med tett, ikke radvis punktering.

Utbredelse

Slekten ble beskrevet basert på et eksemplar fra Öhningen, Baden i det sørlige Tyskland.
Norgesmesterskapet i poker 2004

Norgesmesterskapet i poker 2004 ble avholdt i Oslo.
Antall deltagere i Main Event dette året skjøt i været fra 132 til 234, og flere av de som gjorde det bra la grunnlaget for det som senere skulle bli sponsede kontrakter. I Main Event vant nok en gang en bergenser, denne gangen Espen Saltnes.
En av de største prestasjonene stod den nå avdøde Jørn Stian Müller for da han vant sin første av to NM titler på rad i Fixed Limit.
Ryder Cup 2004

Den 35. Ryder Cup ble avholdt fra 17. september til 19. september på Oakland Hills Country Club i Michigan.
Europa vant lagkonkurransen overlegent med sifrene 18½ – 9½. Den avgjørende putten ble satt av Colin Montgomerie, som forlenget sin imponerende serie i Ryder Cup. Han Ryder spilt sju single-matcher, og har ennå ikke tapt. Seiersmarginen ble den største i europeisk favør i Ryder Cups historie, og den største seiersmarginen totalt siden 1981, da USA vant med samme sifre.
Nyrøysa

Nyrøysa er et område på nordvestkysten av den norske øya Bouvetøya i Sør-Atlanteren. 
Nyrøysa er det største isfrie stedet på øya og ble dannet mellom 1955 og 1958 av en rasmorene. Nyrøysa er ca. 700 meter lang og med en gjennomsnittshøyde på mellom 25 og 40 meter. Overflaten er ujevn og består av steinblokker, lavastein og grus. Erosjon har gjort at Nyrøysa har mistet 50-100 meter land i perioden 1966-1979, og 6-9 meter forsvant i perioden 1996-1999.
Alle forskningstokt til Bouvetøya i senere tid har vært basert på Nyrøysa, siden dette området er den mest tilgjengelige delen av øya. Norsk Polarinstitutt satte i 1996 opp en feltstasjon på 36m² på i Nyrøysa. 19. oktober 2007 meldte Norsk Polarinstitutt at feltstasjonen var forsvunnet. I 2006 var det et jordskjelv i havet utenfor som ble registrert til 5,5 på Richters skala av European-Mediterranean Seismological Centre i Strasbourg i Frankrike. En mulig årsak til at feltstasjonen ble borte er at jordskjelvet har svekket barduneringen og fundamenteringen og at ekstreme vinterstormer kan ha blåst feltstasjonen på havet. I statsbudsjettet for 2009 er det satt av 8,8 millioner for å sette opp en ny feltstasjon.
Fem arter av mose, fem lav, en sopp og 20 alger har vært registrert i Nyrøysa.
Pelsselkolonien i Nyrøysa økte fra ca. 7 900 individer til ca. 65 000 individer mellom 1990 og 1997. Etter dette har utviklingen stabilisert seg, trolig på grunn av mangel på egnet areal. I samme perioden var det en bestandsnedgang i pingvinkoloniene, hvor spesielt ringpingvinen er utsatt. I 1990 ble det registrert henholdsvis 2 700 og 5 900 ring- og gulltoppingvin. I 1997 var antallet redusert til 422 og 4 700. Endringene i pingvinbestandene kan sannsynligvis ses i sammenheng med den store økningen i pelsselbestanden, hvor pelsselen har overtatt pingvinenes territorium. Pelsselbestanden i hele Antarktis er i vekst, og bestanden synes å ha kommet seg etter opphøret av selfangsten.
I perioden fra 1. november til 15. mars skal ferdsel og opphold i Nyrøysaområdet kun skje i forbindelse med miljøovervåkingsvirksomhet godkjent av Norsk Polarinstitutt. I perioden fra 1. november til 1. mai skal luftfartøy holde en vertikal og horisontal avstand på 500 meter til Nyrøysaområdet.
Choeromorpha

Utseende

Middelsstore, kraftige, brokete fargede trebukker. Kroppsformen er kort og plump, beina nokså korte og kraftige. Antennene hos hannene er noe lengre enn kroppen.

Levevis

Disse billene har larver som lever i død ved av løvtrær, ofte like under barken.

Utbredelse

Slekten er utbredt i Sørøst-Asia, fra Thailand i vest til Sulawesi i øst.
Mandi (distrikt)

Demografi

Ved folketellingen i 2011 var det 999 518 innbyggere i distriktet, mot 901 344 i 2001. Den urbane befolkningen utgjør 6,27 % av befolkningen.
Barn i alderen 0 til 6 år utgjorde 11,00 % i 2011 mot 13,31 % i 2001. Antallet jenter i den alderen per tusen gutter er 913 i 2011 mot 918 i 2001.
Stillesittende livsstil

Stillesittende livsstil er en måte for et menneske å leve livet på uten fysisk aktivitet. Typisk for en stillesittende livsstil er at man sitter mye, leser, ser på fjernsyn, spiller videospill og bruker internett. En stillesittende livsstil kan føre til og forsterke en rekke sykdommer, som enkelt kan forebygges ved fysisk aktivitet. Ifølge Verdens helseorganisasjon bidrar inaktivitet til rundt 1,9 millioner dødsfall på verdensbasis i året. Norske helsemyndigheter anbefaler minst en time fysisk aktivitet for barn og en halv time for voksne om dagen.
NSB type 24

Type 24a

Lokene av type 24a ble nr: 147, 194,195,196 og 210. 147 ble bygget i 1909 hos Thunes mekaniske værksted. for Nordbanen. Lokomotivet var helt likt lok 144 av typen 22a. Lok 194,195,196 og 210 ble bygget i 1909 av Hamar Jernstøperi.Lok 147 sporet av mellom Leira og Aurdal på Nordåkjordet den 06/02-1967 og ble hogd opp på stedet. Lok 195 ble utrangert i 1968 etter god innsats på Randsfjord- og Valdresbanen.

Type 24b nummer 236

Denne maskinen ble opprinnelig levert til Gjøvikbanen den 29. juni 1912 fra Thunes mekaniske verksted, men ble senere satt i drift på andre baner stasjonert i Oslo- og Drammen distrikter. 236 ble allerede i 1958 besluttet utrangert, men etter en ulykke med nummer 404 ble 236 tatt i bruk igjen 06. februar 1959. På midten av 1960-årene tjenestegjorde maskinen i stor grad på Valdresbanen hvor den trakk både gods- og persontog. På slutten av sin driftstid i 1968, ble 236 atter stasjonert i Drammen, hvor det endte sin tjenestekarriere hos NSB ved å trekke pukktog fra Svene pukkverk til Kongsberg.
236 ble utrangert den 22. oktober 1970, og året etter ble det bevart gjennom en avtale mellom Norsk Jernbaneklubb, Norsk Jernbanemuseum og NSB. Etter at avtalen kom i orden ble lokomotivet transportert til lagring på Kløftefoss ved Krøderbanen. I 1978 ble det transportert til Stavanger og satt i driftsklar stand igjen, som et ledd av 100-årsjubileet for Jærbanen. Etter jubileet ble nr. 236 tatt i bruk på Krøderbanen, hvor det i tiden mellom 1978 og 1981 var det eneste operative normalsporede damplokomotivet i Norge. Det ble derfor flittig brukt til film– og fjernsynsopptak, og andre jernbanerelaterte arrangementer, helt til andre damplokomotiver fra NJK ble restaurert til kjørbar stand. 236 er pr 2018 ikke i kjørbar stand.
Bistrica vannkraftverk

Bistrica vannkraftverk er en demning med et vannkraftverk ved Zlatiborski, Serbia. Dette anlegget har en totalt installert effekt på 102 MW, ble påbegynt i 1952 og stod ferdig utbygd i 1960.
EM i hurtigløp på skøyter for kvinner

EM i hurtigløp på skøyter for kvinner er blitt arrangert siden 1970. Først som eget arrangement, men fra og med 1990 i samme arrangement som for menn.
Urmaya

Urmaya er den hypotetiske felles forgjengeren til de 30 levende mayiske språka, som snakkes i Mellom-Amerika og Mexico, så vel som til det utdødde klassisk maya, som er dokumentert i mayiske hieroglyfiske inskripsjoner.
Man tror at urmaya ble snakka i Cuchumataneshøylanda i dagens Guatemala, og at den første splittelsen skjedde rundt 2200 f.Kr., da talerne av dagens huastekisk skilte seg fra resten av den urmayisktalende befolkninga.
Alfred de Vigny

Tidlig liv og offiserskarriere

Alfred de Vigny tilhørte en gammel aristokratisk familie. Faren hadde deltatt i Syvårskrigen. Moren, som var påvirket av Rousseau, tok selv hånd om hans første utdannelse. Han vokste opp i Paris. Den franske revolusjonen skapte probelmer for familien, som for andre aristokratiske familier. Etter Napoleons nederlag, under restaurasjonen av det franske monarkiet, ble de Vigny, 16 år gammel, underløytnant ved et kompani av aristokrater under kongens garde. De neste ti årene fulgte han en militær karriere uten å være direkte involvert i krigshandlinger. I 1823 marsjerte han med sitt regiment for å delta i Frankrikes invasjon i Spania, men ble plassert i reserven på den pyreneiske grense og kom således ikke heller denne gang til å vinne noen krigersk ære. I 1828 tok han avskjed fra hæren.

Forfatter

I 1820 publiserte han sitt første dikt, Le Bal, og i 1824 publiserte han det ambisiøse narrative diktet Éloa. Kort tid etter giftet han seg med sin engelske brud Lydia Bunbury. I 1826 utgav han samlingen Poèmes antiques et modernes, og det som var den første historiske roman av betydning på fransk: Cinq-Mars, basert på livet til Henri Coiffier de Ruzé, Marquis of Cinq-Mars, som levde på Ludvig XIIIs tid. På grunnlag av disse to utgivelsene framstod de Vigny som den sterkeste stjernen innen den romantiske bevegelsen, selv om hans venn Victor Hugo snart overtok den posisjonen. 
I 1831 utga han et historisk drama for scenen, La Maréchale d'Ancre, også det lagt til Ludvig XIIIs tid. I 1835 slapp han dramaet Chatterton, basert på livet til den engelske 1700-talls poeten Thomas Chatterton, som tok sitt liv i en alder av 17 år. Stykket var en stor suksess i sin samtid og det blir fremdeles i dag regelmessig satt opp på scenen.
De siste 29 årene av sitt liv publiserte de Vigny lite. Han trakk seg tilbake til en eiendom han arvet nær Angoulême. Her skrev han noen av sine mest berømte dikt, som La Mort du loup og La Maison du berger, og en dagbok som det etter hans død ble utgitt fragmenter av. Kritikeren Sainte-Beuve skal ha formet uttrykket "elfenbenstårn" for å beskrive de Vignys tilbaktrukne tilværelse. I 1845 ble de Vigny valgt til medlem av Det franske akademi.
Aepophilidae

Utseende

Aepophilus bonnairei er en liten (2 mm), grønnlig-brun tege med forkortede vinger. Hodet er kort og bredt med nokså små, halvkuleformede fasettøyne. Pronotum er mye bredere enn langt og trapesformet. Forvingene er ganske korte, bakvinger mangler. Bakkroppen er tett kledt med fine hår. Beina er slanke, føttene tre-leddete.

Levevis

Aepophilus bonnairei lever i fjæra. Den lever i bergsprekker og mellom alger i fjæresonen, vanligvis i familiegrupper. Denne tegen lever store deler av sitt liv under saltvann, og er dermed ett av ganske få insekter som har tilpasset seg dette miljøet. Den puster ved hjelp av et såkalt plastron, en flat luftboble som er festet til en matte av hår, som utveksler gasser med vannet omkring. Den trenger dermed ikke å komme ofte til overflaten etter luft. Den er et rovdyr som jakter på små virvelløse dyr.

Utbredelse

Den finnes langs atlanterhavskysten av Nord-Afrika og Europa nord til Storbritannia og Irland.
Arne Bust Mykle

Familie

Arne B. Mykle var sønn av Ruth Benzen (Sivertsen) og forfatteren Agnar Mykle.

Kunstnerisk virke

Mykle hadde utdannelse fra blant annet Kunst- og håndverksskolen i Oslo og Dramatiska institutet i Stockholm. Sammen med sin daværende kone Bjørg Mykle og Ebbe Ording laget han i 1969 Reparatørene, en dukketeaterserie på fem episoder skrevet for barne-TV om figurene Pompel og Pilt.
Utover i 1970-årene ble Mykle en drivkraft i arbeidet med å skape en barneteatertradisjon tuftet på de store fortellingene. Han var kunstnerisk leder ved Oslo Nye Teaters Dukketeater, drev privat dukketeater og Dukketeaterverkstedet. Han var også lærer i film og teater og rektor ved Buskerud Folkehøyskole. Mykle skrev blant annet Opera Pompel og Pilt (2003) samt barnebøkene Plutselig en morgen (2006) og Emma Kråkebolle  (2006).
I 2007 arrangerte Sverresborg Trøndelag Folkemuseum en utstilling som viste Agnar og Jane Mykles innsats for figurteateret. Utstillingen var kuratert av Arne Bust Mykle og Bjørg Mykle.
Østlig periferisk nahuatl

Østlig periferisk nahuatl er ett av de fire hoveddialektområdene av det uto-aztekiske språket nahuatl. Sammen med vestlig periferisk nahuatl og la Huasteca-nahuatl danner det et dialektkontinuum som skiller seg fra dialektområdet som kalles sentral nahuatl.
Østlig periferisk nahuatl blir i dag snakka i det nordøstlige Puebla (blant annet i Cuetzalan og Zacapoaxtla), vestlige Veracruz (blant annet i Altotonga og Tlapacoyan), sørlige Veracruz (Pajapan, Mecayapan og Los Tuxtlas). Det ble tidligere snakka i både Guatemala, Nicaragua og så langt sør som til El Salvador.
Bellona-revene

Bellona-revene (fransk: récifs de Bellona eller récifs de Bellone) er en atoll sør for Chesterfieldøyene i Korallhavet i det sørlige Stillehavet. Atollen er en del av det franske området Ny-Caledonia.
Atollen har en maksimal diameter på 482 km og strekker seg over et område på 9426 km².
Stig Inge Bjørnebye

Biografi

Bjørnebye er sønn av Jo Inge Bjørnebye, som deltok for Norge som hopper i vinter-OL i 1968 og 1972. Stig Inge Bjørnebye er gift med den tidligere håndballkeeperen Hege Frøseth. 
Bjørnebye vant «The Double» i 1992 som Rosenborg-spiller, og ble den store helten da han satte inn det avgjørende målet i cupfinalen mot Lillestrøm sekunder før full tid i en legendarisk finalekamp.
Bjørnebye spilte da Liverpool vant den engelske ligacupen i 1995 på Wembley. Dette var også det eneste troféet Bjørnebye var med på å vinne i Liverpool. Bjørnebyes spillerdrakt og medalje fra finalen er i dag utstilt på Fotballmuseet på Ullevaal Stadion. Kort tid etter denne triumfen pådro Bjørnebye seg et beinbrudd i en kamp mot Southampton på Anfield. Skaden satte ham på sidelinjen i flere måneder. 
På landslaget spilte han i VM-sluttspillene i 1994 og 1998, samt EM-sluttspillet i 2000. Han var den eneste spilleren som var på banen i samtlige minutter for Norge i begge de to verdensmesterskapene. I årene Egil Olsen var landslagssjef regnes han som en av de mest viljesterke og holdingsbevisste spillerne.
Etter at han la opp som spiller var han Åge Hareides assistenttrener på det norske landslaget i 2003 – 2006, før han ble Start-trener. Sommeren 2007 ble det kjent at det var interne stridigheter i Start, der Bjørnebye var faglig uenig med deler av sitt støtteapparat. Dette medførte bl.a at fysisk trener Jørg Inge Pedersen og fysioterapeut Kurt Støen begge måtte forlate klubben. Etter dårlige resultater for sørlandsklubben sesongen 2007, der Start lå på nedrykksplass, kulminerte det med at Bjørnebye varslet sin avgang som trener. Avgangen hans ble også preget av ryktespredning på agderposten.no, noe Bjørnebye klaget inn for PFU noe som medførte at Agderposten ble dømt for å ha brutt god presseskikk.
Den 2. april 2009 ble det kjent at Bjørnebye ble med i det sportslige utvalget i Skeid, sammen med Arild Stavrum og Ronny Holmedal.
I august 2009 ga han ut boken Løsrivelse der han forteller at han slet psykisk mens han var suksessrik fotballproff. For sin åpenhet ble han 12. oktober 2009 tildelt Åpenhetsprisen fra Mental Helse.
I 2010 ble han varamedlem i Pressens faglige utvalg.
Etter å ha vært utviklingsansvarlig for barne- og ungdomsfotballen i Norges Fotballforbund (NFF) ble han i 2013 utviklingssjef i NFF.
6. mars 2015 offentliggjorde Rosenborg Ballklub Bjørnebye som ny sportslig leder.
Neves

Neves er en by på nordvestkysten av øya São Tomé, i øystaten São Tomé e Príncipe ved Afrikas vestkyst. Den hadde 7.392 innbyggere i 2005.
Neves ligger ved utløpet av rio Provaz, landets største elv. Den har en dyp havn og er grunnet dette landets mest industrialiserte sted. Det er hovedsetet for distriktet Lembá.
828-film

828-film er et filmformat for stillbildefotografering. Kodak introduserte formatet i 1935, bare et år at 135-film ble lansert. 828-filmen ble introdusert med Kodak Bantam, et kamera rettet mot amatørmarkedet.
828-formatet bruker 35mm film, som 135-formatet, men filmen mangler perforering. Standard bildeformat er 40 × 28 mm. Dette gir en 30 % større bilde i forhold til 135-film, som er 24 × 36 mm, men selve filmstripen er altså i samme format. Fordi Kodak rettet 828 mot et rimeligere forbrukermarked, var filmen mye kortere. En standard filmrull hadde åtte eksponeringer. Opprinnelig hadde 828-filmen et registerhull per ramme, slik som 126-film hadde. I motsetning til både 135-film og 126-film, hvor filmen ligger i kassetter, er 828 et rullefilmformat, lik 120-film. Som 120-film har den en papirremse på baksiden, og eksponeringsnummeret kunne ses gjennom et vindu på baksiden av kameraet (unntatt på de opprinnelige Bantam-kameraene, hvor bildenumrene ble registrert med et indekshull).
828-kameraer ble aldri særlig populære, og formatet var i produksjon bare en begrenset periode. Kodaks siste 828-kameraer var Ponni 828 i USA, produsert fram til 1959, og Bantam Colorsnap 3 i Storbritannia, produsert fram til 1963. Kodak stanset produksjon av 828-film i 1985. Traid Fotron var et kameramerke på slutten av 1960-tallet som brukte 828-film Men her var filmen gjemt i en proprietær kassett, og forbrukeren så aldri filmen: I stedet leverte de hele kassetten inn til Traid for fremkalling.
De som ønsker å fotografere med et 828-format kamera har få alternativer. 828-film kan kjøpes på internett, men dette er antakelig uperforert 35mm film som er spolet opp på gamle spoler. Et annet alternativ er å bruke standart 135-film - med perforering - og spole den opp med en brukt 828-papirremse som støttepapir på en gammel spole. . Den effektive bildestørrelse vil bli redusert med denne metoden som perforeringene vil trenge på bildet for området. Et siste alternativ vil være - som med andre foreldete filmtyper - å kutte 120-film med støttepapiret opp i passe størrelse og spole den opp på 828-spoler.
Jalaun (distrikt)

Demografi

Ved folketellingen i 2011 var det 1 670 718 innbyggere i distriktet, mot 1 454 452 i 2001. Den urbane befolkningen utgjør 25,06 % av befolkningen.
Barn i alderen 0 til 6 år utgjorde 13,13 % i 2011 mot 16,66 % i 2001. Antallet jenter i den alderen per tusen gutter er 889 i 2011.
Gusum

Gusum er et tettsted i Valdemarsvik kommune i Östergötlands län i Östergötland i Sverige. I 2010 hadde tettstedet 1 175 innbyggere.
Brandenburgs landdag

Historie

Det første delstatsparlamentet i Brandenburg ble valgt 1946 i den sovjetiske okkupasjonssonen, men besto kun til 1952. President var Friedrich Ebert junior. 
I sin nåværende form har parlamentet eksistert kun etter 1990. Etter det første valg til landdagen i oktober 1990 har SPD vært det største partiet. SPD har hele tiden siden vært i regjering og hatt ministerpresidenten. 
Fra 2002 til 2009 var Matthias Platzeck ministerpresident i en storkoalisjon. Fra 6. november 2009 til 28. august 2013 var han ministerpresident i en koalisjon med Die Linke. Dietmar Woidke ‎ble 28. august 2013 valgt til ny ministerpresident og fortsatte som leder for en regjering utgått av en koalisjon mellom SPD og Die Linke.

Paritetslov

Landdagen vedtok 31. januar 2019 en lov med krav om at partienes valglister skulle inneholde halvparten menn og kvinner, og i vekslende rekkefølge på listene. Loven ble vedtatt med virkning fra 2020. CDU og AfD hevdet at loven var i strid med delstatens forfatning. Unntak skulle gjelde for partier som etter sitt formål går mot likestilling mellom kjønnene.

Sorberne

I Brandenburg bor ca 20 000 sorbere som også kaller seg vendere. Disse utgjør en nasjonal og språklig minoriet som er gitt et særlig vern i Brandenburgs konstitusjon. Det skal for hver valgperiode som er fem år, velges et utvalg for sorbiske spørsmål. Medlemmene av utvalget blir foreslått av sorbiske organisasjoner og valgt av landdagen. Utvalget har rådgivningsrett til landdagen. Utvalget ble opprettet i 1994, da det etter valget i 1990 viste seg at sorberne selv om sperregrensen var opphevet, hadde små muligheter for å bli innvalgt til landdagen.